Bie shkalla e papunësisë në Shtetet e Bashkuara
Papunësia, që tani kap shifrën 8,8 përqind, ndodhet në nivelin më të ulët në dy vitet e fundit
Çështja e vendeve të punës është përmirësuar për shumë amerikanë. Punëdhënësve privatë u takon merita kryesore, pasi kanë shtuar gjithsej 216 mijë vende të reja pune në muajin mars. Komisioneri i statistikave të punësimit, Kith Holl, thotë se ky është muaji i dytë me radhë që ekonomisë i shtohen 200 mijë vende pune. Shkalla e papunësisë në vend është tani në 8,8 përqind nga 9,8 që ishte në dhjetor. Kjo është rënia më e theksuar brenda katër muajve në gati 30 vjet. Gjatë vizitës së tij në zyrat e kompanisë postare të dërgimit të mallrave UPS, në Merilend, Presidenti Barak Obama me shaka se shtimi i vendeve të punës më shumë se ç’është pritur, tregon se do të ketë më shumë mallra për t’u çuar me postë. Por ai bëri një vërejtje më serioze, duke thënë se krijimi i vendeve të punës mbetet përparësia kryesore e administratës. Në bursën e Nju Jorkut, investitorët po ashtu u përqendruan në vendet e reja të punës, që kanë shkaktuar ngritjen e aksioneve. Me shtimin e prodhimit vendor dhe të eksporteve, analistët thonë se kompanitë kanë gjasa të marrin më shumë punëtorë në punë. Kryeshefi i prodhuesit të avionëve Boeing, Xhim Meknërni, thotë se kompania e tij është në mesin e atyre që planifikojnë të zgjerohen. Republikanët e mirëpritën shtimin e vendeve të punës. Por kryetari i Dhomës së Përfaqësuesve, Xhon Bejnër, thotë se politikat e administratës po rrisin pasigurinë ekonomike. Megjithë hapjen e vendeve të reja të punës, rreth 13 milionë e gjysëm amerikanë janë akoma të papunë. Kjo shifër është dy herë më e madhe se ç’ishte kur filloi recesioni në dhjetor 2007.